Il-Kummissjoni Ewropea - Stqarrija għall-istampa EU@UNGA 74: Naħdmu għal dinja aktar paċifika, sigura u prospera Brussell, I-20ta' settembru 2019 Il-ġimgħa d-dieħla se jkun hemm delegazzjoni ta' livell għoli tal-Unjoni Ewropea fi New York għall-74 Assemblea Ġenerali tan-Nazzjonijiet Uniti. Ir-rappreżentanti tal-UE se jospitaw u jipparteċipaw f'għadd kbir ta' avvenimenti u laqgħat mal-mexxejja dinjija. L-UE tkompli tmexxi l-kooperazzjoni globali: tgħaqqad il-forzi tagħha ma' sħab b'appoġġ għall-multilateraliżmu biex jinżamm u jiġu promossi d-dritt internazzjonali u d-drittijiet tal-bniedem, biex jiġu appoġġjati l-paċi u d- demokrazija, biex jiġi promoss l-iżvilupp sostenibbli u biex jimxu flimkien ma' nies li jkunu jeħtieġu l-għajnuna madwar id-dinja. L-Ewwel Viċi President Frans Timmermans u r-Rappreżentant Għoli u l-Viċi President Federica Mogherini se jiftħu din il-ġimgħa nhar il-Ħadd, 22 ta' Settembru, b'laqgħa bilaterali mas-Segretarju Ġenerali tan-NU António Guterres, biex b'hekk ikomplu jsaħħu s-sħubija strateġika bejn l-UE u n-NU. Nhar it-Tnejn, l-Ewwel Viċi President Timmermans u l-Kummissarju Miguel Arias Cañete se jingħaqdu mal-President tal-Kunsill Ewropew Donald Tusk għas-Summit dwar l-Azzjoni Klimatika tan-NU b'segwitu għall-impenji tal-UE li saru skont il-Ftehim ta' Pariġi biex jitnaqqsu l-emissjonijiet b'mill-inqas 40 % sal-2030 u għall-progress tal-UE fl-iżvilupp ta' strateġija dwar in-newtralità klimatika. Il-ġimgħa l-oħra, il-Kummissjoni adottat Komunikazzjoni li tispjega fid-dettall il- kontribuzzjoni tal-UE għas-Summit. Nhar it-Tlieta, l-Ewwel Viċi President Timmermans flimkien mal-Kummissarju Neven Mimica se jirrappreżentaw l-UE fl-ewwel Summit tan-NU dwar l-Għanijiet ta' Żvilupp Sostenibbli mill-adozzjoni tal-Aġenda 2030 fl-2015 biex jappellaw għal azzjoni aktar ambizzjuża u rapida biex tiġi implimentata l-Aġenda 2030 għall-Iżvilupp Sostenibbli u s-17-il Għan ta' Żvilupp Sostenibbli. Nhar it-Tlieta, l-Ewwel Viċi President Timmermans u r-Rappreżentant Għoli u l-Viċi President Mogherini se jingħaqdu mal-President tal-Kunsill Ewropew Tusk għall-ftuħ tad-Dibattitu Ġenerali tal-74 Assemblea Ġenerali tan-NU. Avvenimenti ewlenin tal-UE matul il-ġimgħa L-UE se tospita jew tospita b'mod konġunt għadd ta' avvenimenti ewlenin fil-marġini tal- Assemblea Ġenerali: Fit-22 ta' Settembru l-Kummissarju Arias Cañete se jospita l-laqgħa Ministerjali tal-Koalizzjoni ta' Ambizzjoni Kbira. It-Tnejn, 23 ta' Settembru, ir-Rappreżentant Għoli u l-Viċi President Mogherini flimkien mal- UNICEF se tniedi l-kampanja globali għat-30 sena anniversarju tal-Konvenzjoni tan-NU dwar id-Drittijiet tat-Tfal bl-isem ta' #TheRealChallenge.Waranofsinhar, il-Kummissarju Stylianides ser jospita b'mod konġunt mal-Belġju u mal-UNICEF l-avveniment "Stop the war on children". Dakinhar stess, il-Kummissarju Dimitris Avramopoulos se jitkellem waqt l-għaxar Laqgħa Plenarja Ministerjali tal-Forum Globali Kontra t-Terroriżmu.Din il-laqgħa se tkun opportunità biex jitqiesu l-isforzi u l-kisbiet tal-Forum fil-livell internazzjonali, nazzjonali u reġjonali għall-prevenzjoni, il-ġlieda u l-prosekuzzjoni ta' atti terroristiċi. Bejn it-22 u l-24 ta' Settembru, il-Kummissarju Karmenu Vella se jirrappreżenta lill- Kummissjoni Ewropea waqt il-laqgħa tal-Promoturi tan-Natura tal-Forum Ekonomiku Dinji, kif ukoll avvenimenti oħra ta' livell għoli li juru l-impenji tal-UE fil-ħidma għal soluzzjonijiet għall-azzjoni klimatika bbażati fuq in-natura, azzjonijiet biex jitwaqqaf u jitreġġa' lura t-telfien tal-bijodiversità u tiġi indirizzata r-rabta bejn l-oċeani u t-tibdil fil-klima It-Tlieta, 24 ta' Settembru, l-UE se tospita s-sitt avveniment ta' livell għoli dwar il-kriżi fis- Sirja ppresedut mir-Rappreżentant Għoli u l-Viċi President Mogherini u mill-Kummissarju Christos Stylianides, biex b'hekk jaffermaw mill-ġdid l-appoġġ tal-UE u dak internazzjonali għal soluzzjoni politika għall-kunflitt fis-Sirja u jindirizzaw il-ħtiġijiet umanitarji u ta' reżiljenza ta' dawk milquta mill-kriżi fis-Sirja u fir-reġjun kollu. L-Erbgħa, 25 ta' Settembru, il-Kummissarju Stylianides se jospita b'mod konġunt avveniment dwar is-salvagwardja tal-ispazju umanitarju fil-kuntest tal-ġlieda kontra t-terroriżmu u r-reġimi tas-sanzjonijiet, flimkien mal-Ministru Belġjan għall-Affarijiet Barranin Didier Reynders. Il-Ħamis, 26 ta' Settembru, ir-Rappreżentant Għoli u l-Viċi President Mogherini, flimkien mal- Kummissarju Għoli għad-Drittijiet tal-Bniedem Michelle Bachelet u r-Rappreżentant Speċjali tal-UE għad-Drittijiet tal-Bniedem Eamon Gilmore, se tospita edizzjoni ġdida tal-Inizjattiva ta' Stejjer Tajbin dwar id-Drittijiet tal-Bniedem. Dis-sena, l-enfasi se jkun fuq il-bini ta' ħajja ta' kwalità permezz ta' drittijiet ekonomiċi, soċjali u kulturali fid-dinja. Ir-Rappreżentant Għoli u l-Viċi President Mogherini u l-Kummissarju Neven Mimica se jospitaw avveniment dwar l-Inizjattiva Spotlight bejn l-UE u n-NU, bl-għan li jiġu eliminati l-forom kollha ta' vjolenza kontra n-nisa u l-bniet. Avvenimenti ta' livell għoli oħra matul il-ġimgħa Ir-rappreżentanti tal-UE se jkollhom aġenda mimlija dibattiti ta' livell għoli u avvenimenti paralleli, kif ukoll bosta laqgħat bilaterali: Fit-22 ta' Settembru, lejlet il-ġimgħa tal-Assemblea Ġenerali tan-NU, il-Kummissarju Vytenis Andriukaitis se jingħaqad mal-mexxejja għall-avveniment Walk the Talk: The Health for All organizzat mill-Organizzazzjoni Dinjija tas-Saħħa f'Central Park. Ir-Rappreżentant Għoli u l- Viċi President Mogherini se tiltaqa' mal-mexxejja mill-Balkani tal-Punent matul ikla ta' ħidma. Fit-23 ta' Settembru, il-Kummissarju Andriukaitis se jirrappreżenta lill-UE fil-laqgħa ta' livell għoli dwar il-Kopertura Universali tas-Saħħa. Dakinhar stess se jiltaqa' l-Grupp ta' Kuntatt Internazzjonali dwar il-Venezwela biex jivvaluta l-aħħar żviluppi u s-sitwazzjoni fil-pajjiż. Wara din il-laqgħa, ir-Rappreżentant Għoli u l-Viċi President Mogherini se tippresjedi l-laqgħa informali tradizzjonali tal-Ministri għall-Affarijiet Barranin tal-UE. Fl-24 ta' Settembru, il-Kummissarju Andriukaitis se jipparteċipa f'laqgħa waqt il-kolazzjon dwar l-Istrateġija għall-Promoturi tal-2019 għall-Ħela tal-Ikel. Filgħaxija, l-Ewwel Viċi President Timmermans, flimkien mar-Rappreżentant Għoli u l-Viċi President Mogherini, se jiftaħ ir-riċeviment annwali tal-UE. Fil-25 ta' Settembru, ir-Rappreżentant Għoli u l-Viċi President Mogherini, il-Kummissarju Cecilia Malmström u l-Kummissarju Pierre Moscovici se jattendu l-Bloomberg Global Business Forum. Fis-26 ta' Settembru, il-Kummissarju Mimica se jirrappreżenta lill-UE waqt id-Djalogu ta' Livell Għoli dwar il-Finanzjament għall-Iżvilupp, inkluża diskussjoni ministerjali madwar mejda man-NU u mal-pajjiżi pijunieri dwar l-Oqfsa ta' Finanzjament Nazzjonali Integrati biex tiġi appoġġjata l-implimentazzjoni tal-Għanijiet ta' Żvilupp Sostenibbli. Dakinhar stess, il- Kummissarju Avramopoulos se jipparteċipa f'avveniment Ministerjali parallel li jiffoka fuq ir- responsabbiltà għad-delitti atroċi mwettqa minn DAESH. Fit-28 ta' Settembru, il-Kummissarju Mimica se jieħu sehem fil-laqgħa tan-negozjaturi ewlenin ta' wara Cotonou dwar ftehim ta' sħubija ġdid ma' 79 pajjiż fl-Afrika, fil-Karibew u fil-Paċifiku. Il-ftehim futur se jsegwi l-Ftehim ta' Cotonou. L-aġenda tar-rappreżentanti tal-UE individwali tinsab fuq is-siti web tagħhom. Għal Aktar Informazzjoni Għall-74 sessjoni tal-Assemblea Ġenerali tan-NU, l-UE se tiffoka fuq il-prevenzjoni ta' kunflitti, paċi u sigurtà; aġenda pożittiva komuni bil-promozzjoni u l-protezzjoni tad-drittijiet tal-bniedem fil-qalba tal-multilateraliżmu; kif ukoll impenn globali li qed jikber dwar kwistjonijiet bħalma huma l-azzjoni klimatika, l-ambjent, l-għanijiet ta' żvilupp sostenibbli, u n-nonproliferazzjoni tal-armi tal-qerda massiva. Għal aktar dettalji, iċċekkja l-prijoritajiet tal-UE hawnhekk. Meħudin flimkien, l-UE u l-Istati Membri tagħha huma l-ikbar kontribwent finanzjarju uniku fis- sistema tan-NU. Materjal għall-istampa u awdjoviżiv se jkun disponibbli fuq SEAE, Europa u Consilium. Ingħaqad mal-konverżazzjoni onlajn fuq Twitter, Instagram u Facebook billi tuża #UNGA, #EU u segwi @EUatUN u s-siti tal-Kummissarji għal aġġornament f'ħin reali matul il-ġimgħa. Skeda informattiva: L-UE fin-Nazzjonijiet Uniti Skeda informattiva: UE - NU: Sħubija li tagħti riżultati Konklużjoni tal-Kunsill dwar il-Prijoritajiet tal-UE fin-Nazzjonijiet Uniti u l-74 Assemblea Ġenerali tan- Nazzjonijiet Uniti Dokumenti ewlenin dwar il-viżjoni fit-tul tal-Kummissjoni "Pjaneta Nadifa għal Kulħadd" Il-Komunikazzjoni tal-Kummissjoni dwar is-Summit dwar l-Azzjoni Klimatika 2019 ospitat ospitat mis-Segretarju Ġenerali tan-Nazzjonijiet Uniti L-Unjoni Ewropea tippreżenta l-progress tagħha għall-iżvilupp sostenibbli L-UE u l-Għanijiet ta' Żvilupp Sostenibbli Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from EU_UNGA_74__Na_dmu_g_al_dinja_aktar_pa_ifika__sigura_u_prospera.pdf